CELEX: 32019D1989
Language: sl
Date: 2019-11-28 00:00:00
Title: Sklep Evropskega Sveta (EU) 2019/1989 z dne 28. novembra 2019 o imenovanju Evropske komisije

29.11.2019   
               
               
                  SL
               
               
                  Uradni list Evropske unije
               
               
                  L 308/100
               
            
         SKLEP EVROPSKEGA SVETA (EU) 2019/1989
         z dne 28. novembra 2019
         o imenovanju Evropske komisije
         EVROPSKI SVET JE –
         ob upoštevanju Pogodbe o Evropski uniji ter zlasti člena 17(3) in tretjega pododstavka člena 17(7) Pogodbe,
         ob upoštevanju naslednjega:
         
                     (1)
                  
                  
                     Mandat Komisije, imenovane s Sklepom Evropskega sveta 2014/749/EU (1), se je iztekel 31. oktobra 2019.
                  
               
                     (2)
                  
                  
                     Evropski svet je v skladu s členom 17(5) Pogodbe o Evropski uniji (PEU) sprejel Sklep 2013/272/EU (2) o številu članov Evropske komisije.
                  
               
                     (3)
                  
                  
                     Za obdobje do 31. oktobra 2024 bi morala biti imenovana nova Komisija, ki jo sestavlja po en državljan vsake države članice, vključno z njeno predsednico in visokim predstavnikom Unije za zunanje zadeve in varnostno politiko.
                  
               
                     (4)
                  
                  
                     Evropski svet je imenoval Ursulo VON DER LEYEN kot osebo, ki jo Evropskemu parlamentu predlaga za predsednico Komisije, in Evropski parlament jo je na svojem plenarnem zasedanju 16. julija 2019 izvolil za predsednico Komisije.
                  
               
                     (5)
                  
                  
                     Evropski svet je s Sklepom (EU) 2019/1330 (3) v soglasju z izvoljeno predsednico Komisije imenoval Josepa BORRELLA FONTELLESA za visokega predstavnika Unije za zunanje zadeve in varnostno politiko za obdobje od izteka mandata sedanje Komisije do 31. oktobra 2024.
                  
               
                     (6)
                  
                  
                     Združeno kraljestvo je 19. oktobra 2019 predložilo prošnjo za podaljšanje obdobja, določenega v členu 50(3) PEU, do 31. januarja 2020. Osnutek besedila sklepa Evropskega sveta o podaljšanju tega obdobja do zahtevanega datuma je bil s pismom z dne 28. oktobra 2019 poslan Združenemu kraljestvu v soglasje. Združeno kraljestvo je s pismom z dne 28. oktobra 2019 v skladu s členom 50(3) PEU soglašalo s podaljšanjem in z besedilom osnutka sklepa Evropskega sveta. Evropski svet je 29. oktobra 2019 sprejel navedeni sklep (4).
                  
               
                     (7)
                  
                  
                     Združeno kraljestvo je s soglašanjem s Sklepom (EU) 2019/1810 potrdilo svojo zavezo, da bo med obdobjem podaljšanja ravnalo konstruktivno in odgovorno v skladu z dolžnostjo lojalnega sodelovanja. Soglašalo je tudi, da podaljšanje ne sme ogroziti rednega delovanja Unije in njenih institucij. Glede na to, da je posledica podaljšanja, da v skladu s členom 50 PEU Združeno kraljestvo ostaja država članica s polnimi pravicami in obveznostmi do datuma izstopa, je Združeno kraljestvo soglašalo tudi s tem, da to vključuje obveznost predlagati kandidata v imenovanje za člana Komisije. Vendar pa Združeno kraljestvo ni predlagalo kandidata za komisarja.
                  
               
                     (8)
                  
                  
                     Izvoljena predsednica Komisije je 6. novembra 2019 pozvala Združeno kraljestvo, naj predlaga eno ali več oseb, ki bi bile zaradi svojih splošnih kompetenc, neodvisnosti in evropske zavezanosti primerne, da postanejo člani naslednje Komisije. Združeno kraljestvo se na to pismo ni odzvalo. Izvoljena predsednica Komisije je 12. novembra 2019 poslala drugo pismo z istim pozivom, v katerem je opozorila na obveznosti Združenega kraljestva v skladu s PEU in na Sklep (EU) 2019/1810. Združeno kraljestvo se je 13. novembra 2019 odzvalo na obe pismi in navedlo, da zaradi bližnjih splošnih volitev ne more predlagati kandidata za funkcijo komisarja. Komisija je 14. novembra 2019 proti Združenemu kraljestvu začela postopek za ugotavljanje kršitve na podlagi dejstva, da ni predlagalo kandidata za komisarja, s tem da je Združenemu kraljestvu poslala uradni opomin v skladu s členom 258 Pogodbe o delovanju Evropske unije (PDEU). Komisija je v tem pismu opozorila, da se v skladu z ustaljeno sodno prakso Sodišča Evropske unije država članica ne more sklicevati na določbe, ki veljajo v njenem notranjem pravnem sistemu, da bi upravičila neizpolnjevanje obveznosti na podlagi prava Unije. Oblasti Združenega kraljestva so imele do 22. novembra 2019 čas predložiti svoje pripombe na ta uradni opomin.
                  
               
                     (9)
                  
                  
                     Evropski svet ugotavlja, da ne glede na obveznosti na podlagi prava Unije, ki so bile ponovno poudarjene v Sklepu (EU) 2019/1810 in s katerimi se je Združeno kraljestvo izrecno strinjalo, Združeno kraljestvo ni predlagalo kandidata za člana Komisije. To ne more ogroziti rednega delovanja Unije in njenih institucij ter tako ne more pomeniti ovire za imenovanje nove Komisije, da bi ta lahko čim prej začela v celoti izvrševati svoja pooblastila na podlagi Pogodb. Evropski svet ugotavlja, da Komisijo kljub dejstvu, da je za njene člane imenovanih le 27 oseb, v skladu s Sklepom 2013/272/EU sestavlja število članov, ki je enako številu držav članic. Ugotavlja tudi, da se bo po imenovanju Komisije uporabljal drugi odstavek člena 246 PDEU.
                  
               
                     (10)
                  
                  
                     Svet je s Sklepom (EU) 2019/1393 (5) v medsebojnem soglasju z izvoljeno predsednico Komisije sprejel seznam drugih oseb, ki jih predlaga v imenovanje za člane Komisije. Svet je s Sklepom (EU) 2019/1949 (6) o razveljavitvi in nadomestitvi Sklepa (EU) 2019/1393 v medsebojnem soglasju z izvoljeno predsednico Komisije sprejel nov seznam drugih oseb, ki jih predlaga v imenovanje za člane Komisije.
                  
               
                     (11)
                  
                  
                     Evropski parlament je z glasovanjem 27. novembra 2019 potrdil imenovanje predsednice, visokega predstavnika Unije za zunanje zadeve in varnostno politiko ter drugih članov Komisije kot kolegija.
                  
               
                     (12)
                  
                  
                     Zato bi bilo treba imenovati Komisijo –
                  
               SPREJEL NASLEDNJI SKLEP:
         
            Člen 1
            V Evropsko komisijo so za obdobje od 1. decembra 2019 do 31. oktobra 2024 imenovani:
            
                        —
                     
                     
                        za predsednico:
                        Ursula VON DER LEYEN
                     
                  
                        —
                     
                     
                        za člana in podpredsednika v skladu s členom 18(4) PEU:
                        Josep BORRELL FONTELLES, visoki predstavnik Unije za zunanje zadeve in varnostno politiko
                     
                  
                        —
                     
                     
                        za člane:
                        Thierry BRETON
                        Helena DALLI
                        Valdis DOMBROVSKIS
                        Elisa FERREIRA
                        Mariya GABRIEL
                        Paolo GENTILONI
                        Johannes HAHN
                        Phil HOGAN
                        Ylva JOHANSSON
                        Věra JOUROVÁ
                        Stella KYRIAKIDES
                        Janez LENARČIČ
                        Didier REYNDERS
                        Margaritis SCHINAS
                        Nicolas SCHMIT
                        Maroš ŠEFČOVIČ
                        Kadri SIMSON
                        Virginijus SINKEVIČIUS
                        Dubravka ŠUICA
                        Frans TIMMERMANS
                        Jutta URPILAINEN
                        Adina VĂLEAN
                        Olivér VÁRHELYI
                        Margrethe VESTAGER
                        Janusz WOJCIECHOWSKI.
                     
                  
         
            Člen 2
            Ta sklep začne veljati 1. decembra 2019.
         
         
            Člen 3
            Ta sklep se objavi v Uradnem listu Evropske unije.
         
         
            V Bruslju, 28. novembra 2019
            
               
                  Za Evropski svet
               
               
                  Predsednik
               
               D. TUSK
            
         
         
            (1)  Sklep Evropskega sveta 2014/749/EU z dne 23. oktobra 2014 o imenovanju Evropske komisije (UL L 311, 31.10.2014, str. 36).
         
            (2)  Sklep Evropskega sveta 2013/272/EU z dne 22. maja 2013 o številu članov Evropske komisije (UL L 165, 18.6.2013, str. 98).
         
            (3)  Sklep Evropskega sveta (EU) 2019/1330 z dne 5. avgusta 2019 o imenovanju visokega predstavnika Unije za zunanje zadeve in varnostno politiko (UL L 207, 7.8.2019, str. 36).
         
            (4)  Sklep Evropskega sveta (EU) 2019/1810 z dne 29. oktobra 2019, sprejet v dogovoru z Združenim kraljestvom, o podaljšanju obdobja na podlagi člena 50(3) PEU (UL L 278 I, 30.10.2019, str. 1).
         
            (5)  Sklep Sveta (EU) 2019/1393, sprejet v medsebojnem soglasju z izvoljeno predsednico Komisije, z dne 10. septembra 2019 o sprejetju seznama drugih oseb, ki jih predlaga v imenovanje za člane Komisije (UL L 233 I, 10.9.2019, str. 1).
         
            (6)  Sklep Sveta (EU) 2019/1949, sprejet v medsebojnem soglasju z izvoljeno predsednico Komisije, z dne 25. novembra 2019 o sprejetju seznama drugih oseb, ki jih Svet predlaga v imenovanje za člane Komisije, ter o razveljavitvi in nadomestitvi Sklepa (EU) 2019/1393 (UL L 304, 26.11.2019, str. 16).